**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

 **2094 Nagykovácsi Kossuth L. utca 78.**

**Időpontja: 2017. szeptember 21. (csütörtök) 17 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Meghívottak:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Intézmény vezetője, Móczár Ágnes Lenvirág Bölcsőde és Védőnői Szolgálat intézményvezetője, Braczkó Gábor Budakeszi Rendőrőrs parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő */késett/*, Gerely Gábor képviselő, Honti Zoltán képviselő, dr. Klein Katalin képviselő, Tegzes Endre képviselő

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Megjelentek továbbá:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, Móczár Ágnes Lenvirág Bölcsőde és Védőnői Szolgálat vezetője, Diószeghy Tünde Öregiskola Közösségi Ház és Könyvtár vezetője, Szabó Orsolya Kispatak Óvoda vezetője, Kiszel István, Herczegh Gábor, Horgas Péter továbbá a szeptember 16-án lezajlott „Nagykovácsi kilátások” teljesítménytúrán legjobban teljesítő, kitüntetett túrázók

**Kiszelné Mohos Katalin polgármester:** Tisztelettel és szeretettel köszöntök mindenkit munkaterv szerinti Képviselő-testületi ülésünkön. A mai ülést rendkívüli módon fogjuk kezdeni. Bizonyára sokan tudják, hogy az elmúlt hétvégén egy hagyományteremtő teljesítménytúra zajlott itt Nagykovácsiban a Mobilitási hét keretében. Ez volt az első alkalom, de szeretnénk, hogy hosszú évekig ez megrendezésre kerülne. Most átadom a szót főépítész úrnak, hogy elmondja a túrával kapcsolatos gondolatait, és hogy kiossza a főépítészi díjakat.

*Györgyi Zoltán főépítész köszöntötte a díjazottakat és átadta a főépítészi díjakat.*

**Kiszelné Mohos Katalin polgármester**: Gratulálok minden nyertesnek és gratulálok minden résztvevőnek is. Azt gondolom, hogy itt tényleg a részvétel volt a fontos. Nagyon örülök annak, hogy a rossz idő ellenére ilyen sokan vettek részt ezen a túrán.

A napirendek tárgyalása előtt tájékoztatom a lakosságot és képviselőtársaimat is, hogy megkezdődött két sportberuházásunk is. Az egyik a sportpark, ami remélhetőleg október hónapban átadásra is kerülhet. Szintén elkezdődött a kivitelezése a kisméretű műfüves futballpályának. Sajnos ezzel kapcsolatban van egy rossz hír is. Úgy tűnik, nem mindenki örült ennek, ugyanis a kitűzött pályán a kitűzőket megrongálták, ezzel károsították a kivitelező eddigi munkálatait. A kivitelezőnek áll jogában ez ügyben feljelentést tenni, de hát bennem nagyon sok kérdést vetett fel ez, hogy vajon miért nem örülnek egyesek Nagykovácsiban egy ilyen beruházásnak, ahol majd sok-sok gyerek és felnőtt tud sportolni, mozogni? Végre megint egy olyan lehetőség, amikor a gyerekeket elszakíthatjuk a számítástechnikai eszközöktől, és kicsábíthatjuk őket a szabad levegőre mozogni. Érthetetlen számomra, hogy van, akit ez zavar, egy olyan területen, ahol eleve az volt a cél, hogy sportlétesítmények kerüljenek oda. Remélem, hogy ez egy egyszeri eset volt és soha többet nem fog megismétlődni. Sajnos a kivitelezést újra el kellett kezdeni, a kitűzést újra végig kellett csinálni. Nagyon remélem, hogy a jövőben nem fordul elő sem ilyen, sem hasonló rombolás.

A KLIK kérdéssel fordult önkormányzatunk felé azzal, hogy az elkövetkező öt évben milyen fejlesztéseket gondolunk az általános iskolában. Természetesen az iskola igazgatójával egyeztettem ebben a kérdésben, illetve mindannyian tudjuk, hogy olyan nagyok az osztálylétszámok, hogy feltétlenül bővítésre van szükség. Ezért elsősorban a tanterembővítésre tettünk javaslatot. Mindenki számára ismerős az a terv, ami ezzel kapcsolatban rendelkezésre áll. A teljes, engedélyes tervet a KLIK rendelkezésére bocsátottuk és kértük annak a megvalósítását. Ezzel párhuzamosan kértük az étkező bővítését is. Nemrégen történt étkező bővítés, de ha a gyerekszám olyan rohamosan nő, ahogy eddig, akkor ez az étkező is kicsinek fog bizonyulni. Egy új sportcsarnokot is kértünk. Ami pedig nagyon sürgős, és remélhetőleg még idén megvalósul, az a fűtés korszerűsítése, amire az önkormányzat költségvetésében is szerepel egy kiegészítő összeg, és reményeink szerint ezt még az idei évben meg tudja valósítani a KLIK.

A héten hétfőn nyílt meg a felszíni csapadékvíz elvezetési pályázat. Ma fogunk dönteni a pénzügyi hozzájárulásról. Elsőként regisztráltunk, bizonyára a testület döntése is abban fog segíteni minket, hogy ez a pályázat mehessen. Azt pedig mindenki tudja, hogy hasonló forrásból beadtunk már védőnői épületre is pályázatot, szeretnénk, ha megoldódna a védőnők elég nehéz helyzete, hogy egyszerre két épületben kell a feladataikat ellátniuk.

Most pedig következik a napirendek tárgyalása. Tájékoztatok mindenkit, hogy kiosztásra került a lejárt határidejű határozatok végrehajtásáról szóló beszámoló, a folyamatban lévő jogügyletekről szóló beszámoló és a beruházásokról szóló beszámoló. Dr. Szabó András előzetesen jelezte távollétét, Fodor Attila pedig, hogy később fog érkezni. Megállapítom, hogy az ülés 7 fővel határozatképes.

A napirend kiküldésre került. Ezt én egy módosítással kívánom előterjeszteni. A környezetvédelemről szóló rendeletet az Ügyrendi bizottság javaslata alapján levesszük a napirendről, és e szerint teszem fel szavazásra a napirendet. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 7 tagja 7 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**108/2017. (IX. 21.) HATÁROZATA**

**Tárgy: A Képviselő-testület 2017. szeptember 21-én megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. szeptember 21-i ülésén a következő napirendi pontokat tárgyalja.

1. **Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 3. sz. módosítása**
2. **Tájékoztató Nagykovácsi Nagyközség Önkormányzata és költségvetési szervei 2017. évi költségvetésének első félévi teljesítéséről**
3. **Döntés a köztemetőről és a temetkezés rendjéről szóló 6/2009. (II. 23.) önkormányzati rendelet felülvizsgálatáról és a meg nem váltott temetési helyek lezárásáról**
4. **Rendeletalkotás a hivatali helyiségen kívül és hivatali munkaidőn kívül történő házasságkötés szabályairól és díjairól**
5. **Nagykovácsi Nagyközség területén súlykorlátozáshoz kötött behajtás rendjéről szóló 16/2016. (IX. 23.) számú rendelet módosítása**
6. **Döntés Nagykovácsi Nagyközség Önkormányzat Képviselő-testületének a gyermekintézményekben fizetendő étkezési térítési díjakról szóló önkormányzati rendeletéről**
7. **Döntés Nagykovácsi Településképi Arculati Kézikönyvének elfogadásáról**
8. **Döntés a 2017. évre vonatkozó Közbeszerzési terv módosításáról**
9. **Döntés a Nemzetgazdasági Minisztérium által „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén” címen kiírt pályázaton való részvételről és a saját forrás összegéről**
10. **Döntés a Kispatak Óvoda helyiségeinek bérleti díjáról**
11. **Döntés a Nagykovácsi Településüzemeltetési Intézmény feladatellátási tervének elfogadásáról**
12. **A Nagykovácsi Településüzemeltetési Nonprofit Közhasznú Kft. felügyelő bizottsági tagjának megválasztása**
13. **Döntés a Nagykovácsi Sólymok SE által, sportszakmai fejlesztés keretében vásárolt Teqball asztal elhelyezéséről, valamint az egyesület telepítési költségeihez való hozzájárulásról**
14. **Döntés a Bursa Hungarica Felsőoktatási Önkormányzati Ösztöndíjpályázat 2018. évi fordulójához való csatlakozásról, valamint az elektronikus adatbázis használatáról**
15. **Döntés a 91/2017. (VI. 13.) számú határozat módosításáról**
16. **A Dr. Schmidt Imre Ösztöndíjra vonatkozó pályázat elbírálására létrehozott bíráló bizottság tagjainak megválasztása**

***Zárt ülés:***

1. **Döntés a 2094 Nagykovácsi Kerekhegyi sétány 2576 helyrajzi számon nyilvántartott ingatlan kivett közút megnevezésének módosításáról és a telek értékesítéséről**
2. **Döntés a Nagykovácsi Forrás utca (Hrsz:1552) cca. 214 m2 területrészének értékesítéséről a Tisza u. 2 (Hrsz:1569) ingatlannal való egyesítése céljából**
3. **Döntés a Nagykovácsi Vértes utcában fekvő, 2203 hrsz-ú önkormányzati tulajdonú ingatlan (****1141 m2, kivett beépítetlen terület) cca. 56 m2 területrészének értékesítéséről, a Mátra u. 13. (Hrsz:2208) ingatlannal való egyesítése céljából**
4. **Döntés ügyvédi megbízási szerződés jóváhagyásáról**

**Határidő**: azonnal

**Felelős**: Polgármester

**1. napirendi pont**

**Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 3. sz. módosítása**

**Kiszelné Mohos Katalin polgármester**: Átadom a szót Perlaki Zoltán osztályvezető úrnak, hogy ismertesse az előterjesztést.

**Perlaki Zoltán osztályvezető:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság és az Ügyrendi bizottság is tárgyalta. Először átadom a szót Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, és 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Átadom a szót Bánóczi Margit elnök asszonynak, hogy ismertesse az Ügyrendi bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta. 4 igen szavazattal elfogadásra javasolja a Képviselő-testületnek.

**Kiszelné Mohos Katalin polgármester:** Köszönöm. Kérdezem, hogy van-e további kérdés, hozzászólás. Nincs, akkor az előterjesztés szerint szavazzunk a rendelet tervezetről. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 7 tagja 7 igen, ellenszavazat és tartózkodás nélkül megalkotta Nagykovácsi Nagyközség Önkormányzatának 16/2017. (IX. 25.) önkormányzati rendeletét az Önkormányzat 2017. évi költségvetéséről szóló 3/2017. (II. 27.) önkormányzati rendelet módosításáról.**

**2. napirendi pont**

**Tájékoztató Nagykovácsi Nagyközség Önkormányzata és költségvetési szervei 2017. évi költségvetésének első félévi teljesítéséről**

**Kiszelné Mohos Katalin polgármester**: Azt szeretném elmondani, hogy ez nem kötelező beszámoló, a kötelező a háromnegyed éves, azonban azt gondolom, hogy nagyon fontos, hogy a képviselők megkaphassák ezt a tájékoztatást. Azt viszont figyelembe kell venni, hogy ez az első félévre vonatkozik, nem a jelenlegi állást tükrözi. Kérem Perlaki Zoltán osztályvezető urat, hogy ismertesse az előterjesztést.

**Perlaki Zoltán osztályvezető**: *Röviden ismertette az előterjesztést.*

*Megérkezett Fodor Attila, a jelen lévő képviselők száma 8.*

**Kiszelné Mohos Katalin polgármester**: Köszönöm szépen. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta, 4 igen szavazattal elfogadta és elfogadásra javasolja a testület számára.

**Kiszelné Mohos Katalin polgármester:** Köszönöm. Kérdezem, hogy van-e kérdés, észrevétel. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**109/2017. (IX. 21.) HATÁROZATA**

**Tárgy: Nagykovácsi Nagyközség Önkormányzatának és költségvetési szerveinek tájékoztatója a 2017. évi költségvetés első félévi teljesítéséről**

Nagykovácsi Nagyközség Önkormányzatának Képviselő-testülete a Nagykovácsi Nagyközség Önkormányzatának és az irányítása alá tartozó költségvetési szerveinek 2017. évi költségvetésének első félévi végrehajtásáról készített írásos tájékoztatóját tudomásul veszi.

**Határidő:** azonnal

**Felelős:** polgármester, jegyző

**3. napirendi pont**

**Döntés a köztemetőről és a temetkezés rendjéről szóló 6/2009. (II. 23.) önkormányzati rendelet felülvizsgálatáról és a meg nem váltott temetési helyek lezárásáról**

**Kiszelné Mohos Katalin polgármester**: Nagyon fontos téma ez, feltétlenül foglalkoznunk kell vele, a NATÜ-vel közösen kezdtük meg a munkálatokat. Kérem aljegyző asszonyt, hogy ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság és az Ügyrendi bizottság is tárgyalta. Elsőként átadom a szót Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta, mind a határozatot, mind pedig a rendeletet 3 igen, 1 tartózkodással fogadta el a bizottság. Azzal a kéréssel fordultunk a NATÜ intézményvezetőjéhez, hogy amennyiben lehet, értesítsük az érintetteket, akik a sírokat gondozzák, hogy milyen döntés született.

**Kiszelné Mohos Katalin polgármester**: Valóban elhangzott ez a kérés. Intézményvezető asszony el is mondta, hogy a kötelező értesítéséken, ami az újságban 6 hónapon keresztül történő meghirdetést jelent, még a sírokra is kihelyezik a felhívásokat, hogy mi a teendőjük, ha meg szeretnék őrizni a sírhelyet. Átadom a szót Bánóczi Margit elnök asszonynak, hogy ismertesse az Ügyrendi bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta, örömmel vettük, hogy ez a fontos téma napirendre került. A bizottság az előterjesztést 4 igen szavazattal elfogadásra javasolta.

**Kiszelné Mohos Katalin polgármester**: Köszönöm. Még egyszer hangsúlyozom, hogy olyan sírhelyekről van szó, amelyek 27 éve nem kerültek megváltásra. Azt gondolom, hogy ha nem foglalkoznánk ezzel, akkor igazságtalanságot követnénk el azokkal szemben, akik betartják a szabályokat, és mindig megfizetik a szükséges díjakat. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk elsőként a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 7 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**110/2017. (IX. 21.) HATÁROZATA**

**Tárgy: Döntés a meg nem váltott temetési helyek lezárásáról**

Nagykovácsi Nagyközség Önkormányzatának Képviselő-testülete úgy dönt, hogy a Nagykovács belterület 212. hrsz. alatt nyilvántartott Nagykovácsi Temető mellékelt, meg nem váltott temetési helyeit lezárja.

Felhatalmazza a polgármestert és az intézményvezetőt a szükséges intézkedések megtételére.

**Határidő**: azonnal, illetve közzétételt követő 6 hónap

**Felelős:** polgármester, jegyző

**Kiszelné Mohos Katalin polgármester**: Köszönöm. Most pedig szavazzunk a rendelet tervezetről az előterjesztésben foglaltak szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 7 igen, 1 tartózkodással megalkotta 17/2017. (IX. 21.) számú önkormányzati rendeletét Nagykovácsi Nagyközség Önkormányzatának a köztemetőről és a temetkezés rendjéről szóló 6/2009. (II. 23.) önkormányzati rendelet módosításáról.**

**4. napirendi pont**

**Rendeletalkotás a hivatali helyiségen kívül és hivatali munkaidőn kívül történő házasságkötés szabályairól és díjairól**

**Kiszelné Mohos Katalin polgármester**: Erre a rendelet módosításra azért volt szükség, mert a Kormányhivatal észrevételekkel élt, illetve jogszabályi változás is történt. Kérem Grégerné Papp Ildikó osztályvezető asszonyt, hogy ismertesse a rendelet tervezetet.

**Grégerné Papp Ildikó osztályvezető**: *Röviden ismertette a rendelet tervezetet.*

**Kiszelné Mohos Katalin polgármester:**Köszönöm.Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs. Akkor a rendelet tervezetről szavazunk az előterjesztésben foglaltak szerint. Rendeletről van, szó, ezért elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül megalkotta 18/2017. (IX. 21.) számú önkormányzati rendeletét a hivatali helyiségen kívül és hivatali munkaidőn kívül történő házasságkötés szabályairól és díjairól.**

**5. napirendi pont**

**Nagykovácsi Nagyközség területén súlykorlátozáshoz kötött behajtás rendjéről szóló 16/2016. (IX. 23.) számú rendelet módosítása**

**Kiszelné Mohos Katalin polgármester**: Átadom a szót Grégerné Papp Ildikó osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm.A napirendi pontot az Ügyrendi bizottság tárgyalta, átadom elnök asszonynak a szót, hogy ismertesse a bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta. A bizottság 4 igen szavazattal elfogadásra javasolja.

**Kiszelné Mohos Katalin polgármester**: Köszönöm.Kérdezem, hogy van-e kérdés, hozzászólás?

**Gerely Gábor**: Megkérdeztem a fuvaros szakmát, hogy mi a véleménye erről. A szándék nemesnek látszik, és érthető, de a gyakorlatban ebből csak vitás helyzet alakulhat ki. Ugyanis az engedélyeket a fuvaros kéri, a megrendelő a lakos, aki mondjuk egy olyan utcában lakik, ahol a lakosság adja össze a pénzt, és 5 cm mart kopóréteg van csak az úttesten. Valaki oda behajt egy teherautóval, megsérül az út, akkor utána teljes joggal megkeresik majd a fuvarost, a fuvaros majd megpróbálja áthárítani az egészet a megrendelőre. Gyakorlatilag csak úgy lehet majd bizonyítani, hogy konkrétan ki tett kárt az útban, ha mielőtt behajt a fuvaros, egy felmérés történik, amikor kijön, akkor még egy felmérés kell. Ha nem így teszünk, akkor a fuvaros azt fogja mondani, hogy nem az én teherautóm volt. Bizonyíthatatlan helyzet lesz. Ez a fuvaros szakma véleménye, és kérték, hogy mondjam el itt.

**Kiszelné Mohos Katalin polgármester**: Én ezt gyanítottam, hogy a fuvaros szakma annyira nem örül ennek a dolognak. Azonban azt gondolom, hogy Nagykovácsi érdekei mégis azt kívánják, hogy bármilyen nehézségeket is okoz, próbáljuk meg kideríteni, hogy ki miatt történt az utak rongálása, mert való igaz, hogy esetlegesen nem a legjobb minőségű útról van szó, de a lakóknak az még mindig jobb minőség volt, mint a rongálás után. Valószínű, hogy nem lesz könnyű a hivatalban az ez ügyben eljáróknak, azonban meg kell próbálnunk ezt. Egyébként most is van olyan, aki el is ismeri a rongálást, és meg fogja tenni az út helyreállítását az építkezés befejezése után. De szeretnénk, ha már az aláíráskor tudatosulna a behajtási engedély kérőjében, hogy neki ezért felelőssége van, hátha még arra is ösztönzi ez, hogy óvatosabb legyen.

**dr. Fegyveres-Fiskál Gábor alpolgármester**: Azt gondolom, hogy egy olyan közösségben élek, amelyben pont arról van szó, hogy nagyon sok helyi lakos úgy tudott aszfalt úthoz, vagy szilárd felülethez jutni, hogy a saját pénzét is beletette, közösen az önkormányzattal. Igenis meg kell találni a megoldást, egy építkezőnek felelősséget kell vállalni a már meglévő értékekért. Az itt élő lakosság érdekében is meg kell hozni ezt a rendeletet.

**Gerely Gábor**: Tökéletesen egyetértek. Az építtetővel kellene ezt rendezni, nem a fuvarosokkal, különben egy vitás helyzet fog előállni.

**Kiszelné Mohos Katalin polgármester:** Köszönöm. Én azt gondolom, hogy a fuvaros még mindig rendezheti utána az építtetővel. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a rendelet tervezetről az előterjesztésben foglaltak szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 7 igen, 1 tartózkodással megalkotta 19/2017. (IX. 21.) számú önkormányzati rendeletét Nagykovácsi Nagyközség területén súlykorlátozáshoz kötött behajtás rendjéről szóló 16/2016. (IX. 23.) önkormányzati rendelet módosításáról.**

**6. napirendi pont**

**Döntés Nagykovácsi Nagyközség Önkormányzat Képviselő-testületének a gyermekintézményekben fizetendő étkezési térítési díjakról szóló önkormányzati rendeletéről**

**Kiszelné Mohos Katalin polgármester**: *Röviden ismertette az előterjesztést.* Az előterjesztést a Pénzügyi bizottság és az Ügyrendi bizottság is tárgyalta. Először átadom a szót Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, és 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Átadom a szót Bánóczi Margit elnök asszonynak, hogy ismertesse az Ügyrendi bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta. 4 igen szavazattal elfogadásra javasolja a Képviselő-testületnek.

**Kiszelné Mohos Katalin polgármester:** Köszönöm. Kérdezem, hogy van-e további kérdés, hozzászólás. Nincs, akkor az előterjesztés szerint szavazzunk a rendelet tervezetről. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül megalkotta Nagykovácsi Nagyközség Önkormányzatának 20/2017. (IX. 25.) önkormányzati rendeletét** **a gyermekintézményekben fizetendő étkezési térítési díjakról.**

**7. napirendi pont**

1. **Döntés Nagykovácsi Településképi Arculati Kézikönyvének elfogadásáról**

**Kiszelné Mohos Katalin polgármester**: Az előterjesztés ismertetése előtt szeretném elmondani, hogy az előterjesztéshez van egy módosító indítványom. Ez a Duna-Ipoly Nemzeti Park Igazgatóságától érkezett. Ennek én nagyon örültem, véleményem szerint semmi akadálya, hogy ez bekerüljön a TAK-ba. A javaslat így szól: „Az Ördögárok forrásvidékénél, illetve a Békás tónál lévő rét, gyep, nádas művelési ágú, elhanyagolt területeket a természetközeli állapotban lévő területek fenntartása mellett revitalizálni kell, biztosítva az ökoturizmus lehetőségét.” Most pedig kérem Györgyi Zoltán főépítész urat, hogy ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Kiszelné Mohos Katalin polgármester**: Köszönöm szépen. Azt a kiegészítést szeretném még tenni, hogy felmerült a bizottsági ülésen, hogy milyen módon fog ez az anyag eljutni a lakossághoz, illetve a majdani építkezőkhöz. Már a TAK fórumon is felmerült ezzel kapcsolatos javaslat, amit már meg is tettünk, hogy az adóértesítések mellé tettük a tájékoztatót, hogy hol és milyen módon érhető el ez a dokumentum. A bizottsági ülésen az a javaslat hangzott el, hogy valamennyi helyi ingatlanirodában kerüljön elhelyezésre a TAK. Természetesen az önkormányzat mindig rendelkezésre áll, hogy az építtetőkkel egyeztessen, hogy teljesen egyértelmű legyen a TAK-ban leírtak értelmezése. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

**Tegzes Endre PB elnöke**: Nagyon jónak tartottam az egész eljárás lebonyolítását, szerintem példa értékű volt. Az előterjesztést a Pénzügyi bizottság tárgyalta, 4 igen szavazattal elfogadta és elfogadásra javasolja a testület számára.

**Kiszelné Mohos Katalin polgármester:** Köszönöm. Kérdezem, hogy van-e kérdés, észrevétel.

**dr. Klein Katalin**: Szeretném kérni a főépítész urat, hogy mondja el, hogy mi volt az egyeztetéseken jelen lévőknek a véleménye a 17. oldalon feltüntetett új, folyamatosan fejlődő lakóterületekkel kapcsolatban.

**Györgyi Zoltán főépítész**: Vártuk ezt a kérdést. E tekintetben elég egyértelmű volt a közösség állásfoglalása. Egyáltalán nem tartották életidegennek, vagy tájidegennek ezeken a részeken a lapostetős épületek megjelenését. Azért is került be néhány színvonalas, lapostetős épület fényképe a TAK-ba, mert valóban könnyű a lapostetős épületeknél nem megfelelő nívójú épületeket építeni. De az egyértelműen meghatározásra került a fórumokon, hogy nem üldözendő Nagykovácsi ezen területein a lapostetős épületek létrehozása. Természetesen a védett területeken, az ófalusi részen, sőt az un. beállt területen a lapostetős épület építését nem javasolja a TAK, és ez kerül majd megfogalmazásra a településképi rendeletben is. És ezzel párhuzamosan a HÉSZ-ben is.

**dr. Klein Katalin:** Még egy apró észrevételem lenne. Úgy gondoltam, hogy a füzetben szereplő képek mind Nagykovácsiban készültek. A 22. oldalon lévő Fő téri fröccsteraszt senki se keresse Nagykovácsiban.

**Györgyi Zoltán főépítész**: Volt több, nem Nagykovácsiban készült fénykép is. A véleményezésében ezt a Magyar Építészkamara is megemlítette. Kitöröltük ezek nagy részét, néhányat hagytunk benne, ezek jellegük, hangulatuk miatt maradtak benne, fogalamazhatunk úgy, hogy mint egy elvárás.

**dr. Klein Katalin:** A TAK elkészítésének körülményével kapcsolatosan lenne csak kérdésem. Mennyire épült be az anyagba a civilek véleménye.

**Györgyi Zoltán főépítész**: Magát a TAK-ot a tervezők állították össze, szöveg-szerűen ők fogalmazták meg a lakossági fórumok, illetve az összes beérkezett vélemény alapján. Tehát a civilek véleményét is maximálisan figyelembe vették.

**Kiszelné Mohos Katalin polgármester:** Ezzel kapcsolatban azt is el tudom mondani, hogy voltak konkrét oldalak, amelyek a kívánságukra ki is kerültek a TAK-ból. Még egy fontos dolgot szeretnék megemlíteni, hogy nagyon sok település még sehol nem tart ebben a folyamatban, aminek mi, megfelelő határidőben a végére értünk. Én meg szeretném köszönni a lakosságnak az aktív részvételt, illetve mindenkinek, aki részt vett ebben a munkában, mert bizony ez a nyári napokban is, amikor mások esetlegesen nyaraltak, pihentek sokak számára sok feladatot jelentett. Úgy tudom, hogy a települések 1/3 része készült el erre az eredeti határidőre. Ha nincsen további kérdés, akkor a határozati javaslatot a módosító indítvánnyal együtt teszem fel szavazásra. Indítható a szavazás.

**Kiszelné Mohos Katalin polgármester**: **Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 7 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**111/2017. (IX. 21.) HATÁROZATA**

**Tárgy: Döntés Nagykovácsi Településképi Arculati Kézikönyvének elfogadásáról.**

Nagykovácsi Nagyközség Önkormányzatának Képviselő-testülete úgy dönt, hogy Nagykovácsi Településképi Arculati Kézikönyvét – Völgyzugoly Műhely Kft. 2017. szeptember – elfogadja.

A Településképi Arculati Kézikönyv jelen határozat mellékletét képezi.

**Határidő**: azonnal

**Felelős**: Polgármester, Jegyző

**8. napirendi pont**

**Döntés a 2017. évre vonatkozó Közbeszerzési terv módosításáról**

**Kiszelné Mohos Katalin polgármester**: *Röviden ismertette az előterjesztést.* Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

*Honti Zoltán kiment a teremből, a jelen lévő képviselők száma 7.*

**Tegzes Endre PB elnöke**: Az előterjesztést a Pénzügyi bizottság tárgyalta, 4 igen szavazattal elfogadta és elfogadásra javasolja a testület számára.

**Kiszelné Mohos Katalin polgármester:** Köszönöm. Kérdezem, hogy van-e kérdés, észrevétel. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 7 tagja 7 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**109/2017. (IX. 21.) HATÁROZATA**

**Tárgy: Döntés a 2017. évre vonatkozó Közbeszerzési terv módosításának elfogadásáról**

Nagykovácsi Nagyközség Önkormányzatának Képviselő-testülete úgy dönt, hogy a 2017. évre vonatkozó Közbeszerzési terv módosítását – a határozat melléklete szerinti tartalommal – elfogadja.

**Határidő**: azonnal

**Felelős**: Polgármester, Jegyző

**9. napirendi pont**

**Döntés a Nemzetgazdasági Minisztérium által „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén” címen kiírt pályázaton való részvételről és a saját forrás összegéről**

*Honti Zoltán visszajött a terembe, a jelen lévő képviselők száma 8 fő.*

**Kiszelné Mohos Katalin polgármester**: *Röviden ismertette az előterjesztést.* A kiküldött előterjesztéshez van egy módosító indítvány. Az eredeti előterjesztés még a korábbi tervek alapján készült és a módosításban a projekt összköltsége szerepel, 294.563.800 Ft, aminek az önrészét az adóerőképesség határozza meg. Nagykovácsi az 5 %-os önrészbe esik. Így ez 14.728.190 Ft lenne összeg-szerűen. Ez a 2018. évi költségvetést fogja terhelni. Az előterjesztést a Pénzügyi bizottság tárgyalta, kérem elnök urat, hogy ismertesse a bizottság álláspontját.

**Tegzes Endre PB elnöke**: A bizottság az előterjesztést tárgyalta, egyhangúlag elfogadásra javasolta.

**Kiszelné Mohos Katalin polgármester**: Köszönöm. Kérdezem, hogy van-e hozzászólás, javaslat? Nincs. Akkor szavazzunk a határozati javaslatról a módosító indítvánnyal együtt. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**113/2017. (IX. 21.) HATÁROZATA**

**Tárgy: Döntés a Nemzetgazdasági Minisztérium által „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén” címen kiírt pályázaton való részvételről és a saját forrás összegéről**

Nagykovácsi Nagyközség Önkormányzatának Képviselő-testülete úgy dönt, hogy támogatási kérelmet nyújt be a „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén”címen kiírt pályázatra. A projekt összköltsége bruttó 294.563.800,- forint, és az ehhez szükséges, 5% arányú, 14.728.190,- forint összegű önrészt a 2018. évi költségvetés terhére biztosítja. A támogatási kérelem tárgya felszíni vízelvezetés megvalósítása az alább felsorolt területeken:

* Erdő utca, (hrsz. 841, 735), a Kolozsvár tér és Séta utca / Park utca kereszteződés között, az Ördög-árokba (hrsz. 918) bevezetve;
* Kossuth Lajos utca (hrsz. 306/3), az Ady Endre utca és a Tisza István tér között;
* ehhez kapcsolódóan a Száva utca (hrsz. 382) meglévő, zárt csapadékvíz csatornájának, valamint a főutat keresztező két átvezetésnek, egykori hídnak a rekonstrukciója, továbbá az Ady Endre utcai (hrsz:4352/1) árok becsatlakozása.
* Tinódi köz (hrsz. 476), az Ördög-árokba (hrsz. 455) bevezetve.

**Határidő**: azonnal

**Felelős:** Polgármester, Jegyző

**10. napirendi pont**

**Döntés a Kispatak Óvoda helyiségeinek bérleti díjáról**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Oktatási bizottság és a Pénzügyi bizottság is tárgyalta. Először kérem Fodor Attila elnök urat, hogy ismertesse az Oktatási bizottság álláspontját.

**Fodor Attila OKB elnöke:** Az előterjesztést az Oktatási bizottság tárgyalta, az anyaggal egyetértett. Annyi volt a megjegyzés, hogy azonos módon részesüljenek az egyesületek az elosztott időkből. A bizottság egyhangú igen szavazattal elfogadásra javasolja a határozati javaslatot.

**Kiszelné Mohos Katalin polgármester**: Köszönöm. Most kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, és egyhangú igen szavazattal elfogadásra javasolja.

**Kiszelné Mohos Katalin polgármester**: Köszönöm. Van-e kérdés.

**dr. Klein Katalin:** Arra szeretném kérni polgármester asszonyt, hogy részletesebben indokolja, hogy eddig miért nem kellett bérleti díjat fizetni a lakosságnak, mert a lakosságtól jönnek felháborodott visszajelzések.

**Kiszelné Mohos Katalin polgármester**: Amikor épült a Kaszáló utcai óvoda, pályázati forrásból épült. A pályázatnál egy vállalt feltétel volt, ami plusz pontot jelentett a pályázat elnyeréséhez, hogy öt éven keresztül biztosítjuk, hogy bérleti díj nélkül vehessék igénybe a nagykovácsi lakosok. Illetve azt azért elmondom, hogy azok az egyesületek, szervezetek, akik igénybe vették ezt, a Nagykovácsi Óvodásokért Alapítványt képletes összeggel támogatták, megköszönve azt, hogy befogadták őket. Azt gondolom, hogy ez az összeg, ami most előterjesztésre került, rendkívül méltányos összeg, ennyiért a településen nem lehet temet bérelni. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**114/2017. (IX. 21.) HATÁROZATA**

**Tárgy: Döntés a Nagykovácsi Kispatak Óvoda helyiségeinek bérleti díjáról**

Nagykovácsi Nagyközség Önkormányzat Képviselő-testülete a Nagykovácsi Kispatak Óvoda helyiségeinek bruttó bérleti díjait 2017. szeptember 1-től az alábbiak szerint állapítja meg:

|  |  |  |
| --- | --- | --- |
|  | **Bérleti díj (Ft/óra)** | **Kedvezményes bérleti díj (/Ft/óra)** |
|  |  | **Gyermek** | **Nagykovácsi székhelyű civil szervezetek** |
| tornaterem Dózsa Gy. u. | 2000 | 1000 | 1.500 |
| tornaterem Kaszáló u. | 2000 | 1000 | 1.500 |
| sószoba Kaszáló u. | 2000 | 1000 | 1.500 |

A bérbeadás a kötelező feladatellátást nem veszélyeztetheti. A bérleti szerződést az intézmény saját nevében kötheti, a befolyt bérleti díjjal az intézmény költségvetési bevételként önállóan rendelkezhet.

Felhatalmazza a Polgármestert a szükséges intézkedések megtételére.

**Felelős:** polgármester

**Határidő:** azonnal

**11. napirendi pont**

**Döntés a Nagykovácsi Településüzemeltetési Intézmény feladatellátási tervének elfogadásáról**

**Kiszelné Mohos Katalin polgármester**: Átadom a szót dr. Visnyay Noémi osztályvezető asszonynak, hogy röviden ismertesse az előterjesztést, amit Kántor Ágnes intézményvezető készített elő.

**dr. Visnyay Noémi osztályvezető**: *Röviden ismertette az előterjesztést.*

**Kiszelné Mohos Katalin polgármester:** Köszönöm. Az előterjesztést a Pénzügyi bizottság tárgyalta, kérem elnök urat, hogy ismertesse a bizottság álláspontját.

**Tegzes Endre PB elnöke**: A bizottság az előterjesztést tárgyalta, egyhangúlag elfogadásra javasolta.

**Kiszelné Mohos Katalin polgármester**: Köszönöm. Kérdezem, hogy van-e hozzászólás, javaslat? Nincs. Akkor szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**115/2017. (IX. 21.) HATÁROZATA**

**Tárgy: Döntés a Nagykovácsi Településüzemeltetési Intézmény éves feladatellátási tervének elfogadásáról**

Nagykovácsi Nagyközség Önkormányzatának Képviselő-testülete úgy dönt, hogy az előterjesztés melléklete szerinti tartalommal elfogadja a Nagykovácsi Településüzemeltetési Intézmény 2018. december 31-ig tartó feladatellátási tervét.

**Határidő**: 2018. december 31.

**Felelős:** polgármester, intézményvezető

**12. napirendi pont**

**A Nagykovácsi Településüzemeltetési Nonprofit Közhasznú Kft. felügyelő bizottsági tagjának megválasztása**

**Kiszelné Mohos Katalin polgármester**: *Röviden ismertette az előterjesztést.* Azt hozzá szeretném tenni, hogy a jelölt, dr. Borók György elfogadja a jelölést, és tiszteletdíj nélkül vállalja ezt a megbízatást. Kérdezem, hogy van-e hozzászólás, javaslat? Nincs. Akkor szavazzunk a határozati javaslatról az előterjesztés szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 7 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**116/2017. (IX. 21.) HATÁROZATA**

**Tárgy: A Nagykovácsi Településüzemeltetési Közhasznú Nonprofit Kft. v.a. Felügyelőbizottsága tagjának megválasztása**

Nagykovácsi Nagyközség Önkormányzatának Képviselő testülete úgy dönt, hogy a Nagykovácsi Településüzemeltetési Nonprofit Kft. v.a. Felügyelőbizottságának tagjává dr. Borók Györgyöt(an.:……………………,lakcím: ………………………………………..) 2017. szeptember 22. napjától a végelszámolás befejezéséig, legkésőbb 2020. december 31. napjáig tartó határozott időtartamra megválasztja.

Felhatalmazza a Polgármestert a szükséges intézkedések megtételére.

**Határidő:** azonnal

**Felelős:** Polgármester

**13. napirendi pont**

**Döntés a Nagykovácsi Sólymok SE által, sportszakmai fejlesztés keretében vásárolt Teqball asztal elhelyezéséről, valamint az egyesület telepítési költségeihez való hozzájárulásról**

**Kiszelné Mohos Katalin polgármester**: *Röviden ismertette az előterjesztést.* Az előterjesztéshez az asztal elhelyezése szempontjából módosító indítvány is érkezett. Az előzetes szóbeli egyeztetések alapján a fitneszpark és a műfüves pálya mellett került volna elhelyezésre, az írásbeli kérelemben viszont a füves focipálya volt megjelölve. Sokat vívódtam ezen a kérdésen, hiszen én szerettem volna, ha minél szélesebb körben tudná használni ezt a pályát a lakosság. A kérdés bennem az volt, hogy az egyesületek edzési ideje alatt nem tudnak bemenni más gyerekek, és így megint csak leszűkítjük a lehetőségeket. Azonban kicsit jobban utána néztem, tényleg látható, hogy ez egy olyan technikai tudást igénylő eszköz, amit valószínűleg a fociban járatlan emberek nagyon nehezen tudnának használni. Valóban ez az eszköz az egyesületben sportoló gyerekek technikai fejlődését tudja leginkább szolgálni. Ezért én tudom támogatni ezt a módosító indítványt, hogy a sportpályán kerüljön elhelyezésre. Azért titkon felmerült bennem, hogy ha meglátjuk, hogyan tudják a gyerekek használni ezt az eszkört, esetleg még egyet elhelyezhetünk az eredetileg tervezett helyen, esetleg lesz még lehetősége az egyesületeknek pályázni ilyen eszközre. Az előterjesztést az Oktatási bizottság és a Pénzügyi bizottság is tárgyalta. Először kérem Fodor Attila elnök urat, hogy ismertesse az Oktatási bizottság álláspontját.

**Fodor Attila OKB elnöke:** Az előterjesztést az Oktatási bizottság tárgyalta. Ez valóban egy speciális képzési eszköz, pályázat útján lehet elnyerni a sportegyesületeknek. Kifejezetten a labdarúgóknak az egyéni speciális képzésére szolgál. Bár a Sólymok Egyesület nyerte ezt meg, arra gondolt a vezetés, hogy osszuk meg ezt a lehetőséget, hogy ezt más is használhassa. Többek között a másik két sportegyesület is, és mellette a lakosság is. A korosztály is meghatározott, mert a legkisebbek ezt nem tudják használni. Természetesen, amennyiben lesz lehetőség, másodszor is megpróbálunk pályázni, illetve a másik sportegyesület is nyitott erre véleményem szerint. A bizottság 3 igen és 2 tartózkodással fogadta el a módosító indítványt.

**Kiszelné Mohos Katalin polgármester**: Köszönöm. Most kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, és egyhangú igen szavazattal elfogadásra javasolja a módosító indítványt. Azzal, hogy a javaslatban szereplő 180.000 Ft egy keretösszeg, ebből a szükséges összeget fogják felhasználni a telepítéséhez, lehet, hogy ennél kevesebbe fog kerülni.

**Kiszelné Mohos Katalin polgármester**: Köszönöm. Kérdezem, hogy van-e hozzászólás, javaslat?

**Fodor Attila**: A költségeket be fogja mutatni az egyesület. El kell szállítani ezt az eszközt, speciális telepítést igényel, földmunkát, betonozást, szövetségi tábla elhelyezést. Ugyanakkor állagmegóvást is kell végezni a pályázaton nyertes sportegyesületnek, mindezek alapján került a 180.000 Ft támogatási igény benyújtásra.

**Kiszelné Mohos Katalin polgármester:** Köszönöm. Úgy látom, hogy nincs több hozzászólás, akkor szavazzunk az Oktatási bizottság módosító indítványáról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**117/2017. (IX. 21.) HATÁROZATA**

**Tárgy: Döntés a Nagykovácsi Sólymok SE által, sportszakmai fejlesztés keretében vásárolt Teqball asztal elhelyezéséről, valamint az egyesület telepítési költségeihez való hozzájárulásról**

Nagykovácsi Nagyközség Önkormányzatának Képviselő-testülete úgy dönt, hogy hozzájárul a Teqball asztalnak önkormányzati tulajdonban lévő ingatlanon történő elhelyezéséhez. A képviselő-testület az elhelyezésre a Nagykovács belterület 218/3 helyrajzi szám alatt nyilvántartott – konténeröltözőknek is helyt adó - ingatlant jelöli meg. Amennyiben a Nagykovácsi Sólymok SE képviselője a fenti helyszínen történő elhelyezéshez hozzájárul, Nagykovácsi Nagyközség Önkormányzatának Képviselő-testülete az egyesület további telepítési költségeire 180.000,- forint támogatást biztosít, a 2017. évi költségvetés általános tartaléka terhére.

**Határidő:** azonnal

**Felelős:** polgármester, jegyző

**14. napirendi pont**

**Döntés a Bursa Hungarica Felsőoktatási Önkormányzati Ösztöndíjpályázat 2018. évi fordulójához való csatlakozásról, valamint az elektronikus adatbázis használatáról**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Oktatási bizottság tárgyalta. Kérem Fodor Attila elnök urat, hogy ismertesse az Oktatási bizottság álláspontját.

**Fodor Attila OKB elnöke:** Az előterjesztést az Oktatási bizottság tárgyalta. Az előterjesztést egyhangú szavazattal javasolja elfogadásra.

**Kiszelné Mohos Katalin polgármester:** Köszönöm.Úgy látom, hogy nincs hozzászólás, akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**118/2017. (IX. 21.) HATÁROZATA**

**Tárgy: Döntés a Bursa Hungarica Felsőoktatási Önkormányzati Ösztöndíjpályázat 2018. évi fordulójához való csatlakozásról, valamint az elektronikus adatbázis használatáról**

Nagykovácsi Nagyközség Önkormányzatának Képviselő-testülete úgy dönt, hogy csatlakozik a Bursa Hungarica Felsőoktatási Önkormányzati Ösztöndíjpályázat 2018. évi fordulójához az elektronikus adatbázis használatával. Felhatalmazza a Polgármestert a Csatlakozási Nyilatkozat aláírására, valamint felkéri, hogy gondoskodjon a pályázat kiírásáról.

**Határidő:** 2017. október 2.

**Felelős:** polgármester

**15. napirendi pont**

**Döntés a 91/2017. (VI. 13.) számú határozat módosításáról**

**Kiszelné Mohos Katalin polgármester:** Ennél a napirendi pontnál hosszasan időzött a Pénzügyi bizottság és az Ügyrendi bizottság is. Átadom a szót aljegyző asszonynak, hogy először röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Kiszelné Mohos Katalin polgármester:** Köszönöm. A napirendi pontot a Pénzügyi bizottság tárgyalta. Átadom a szót elnök úrnak, hiszen módosító indítványt is tett a Pénzügyi bizottság.

**Tegzes Endre PB elnöke:** A bizottság nagyon hosszan tárgyalta ezt a témát. Hogyan lehet azt megoldani, hogy valahol ismerjük el az utolsó pár hónapban történt adóbefizetéseket, és azt a sok munkát, hogy a tulajdonosokat rábeszélték az adók befizetésére és a jogvitáktól való elállásra. Így született meg az a kompromisszumos megoldás, hogy elvileg jelzáloggal rá lehet terhelni az adót az egyes tulajdonosokra, ezért feltételül azt kötöttük ki, hogy a jogviták záruljanak le. A bizottság ezt a módosító javaslatot 3 igen szavazattal szavazta meg.

**Kiszelné Mohos Katalin polgármester:** Köszönöm. A napirendi pontot az Ügyrendi bizottság is tárgyalta. Átadom a szót elnök asszonynak, hogy ismertesse az Ügyrendi bizottság álláspontját.

**Bánóczi Margit ÜB elnöke:** Az Ügyrendi bizottság is hosszasan és részletesen tárgyalta a napirendi pontot. Nagyon sok aggályunk merült fel abból a szempontból, hogy ha már hozott egy döntést a Képviselő-testület, amiben megszabta a feltételeket, akkor nem példa értékű, hogy azt visszavonjuk és hozunk helyette egy másikat, illetve újabb engedményeket teszünk. Ezért az Ügyrendi bizottság a határozati javaslatot 3 nem szavazattal és 1 tartózkodással elutasította. Közben én olvastam, hogy van egy új módosító indítvány ezzel az üggyel kapcsolatban. Ennél az indítványnál is vannak kétségeim, készfizető kezességet vállaltak a tulajdonosok, de én eddig sem láttam biztosítva a 10 millió Ft hátralék befizetését, de most sem látom. Emellett azt sem tudom, hogy készfizető kezességet egyáltalán vállalhat-e egy egyesület, mert nem vagyok jogász. Én a magam részéről és az Ügyrendi bizottság részéről nem tudom ezt a módosító indítványt sem elfogadni.

**Kiszelné Mohos Katalin polgármester:** A bizottsági elnökök beszámolója után kívántam ismertetni a módosító indítványomat. A módosító indítvány megfogalmazásában aljegyző asszony jogászként segített és külső jogász segítségét is igénybe vettük, ezért úgy gondolom, hogy amennyiben ezt két jogász elengedte, jogi akadálya nincsen. A módosító indítvány a következőket tartalmazza. Az nem várható el senkitől, hogy vonja vissza a pert, hiszen minden magyar állampolgárnak jogában áll a pereskedés, ettől a jogtól senkit nem lehet megfosztani, viszont én is szerettem volna, hogy azokért, akiknek még adótartozása áll fenn, és úgy pereskedik, azokért vállaljon kezességet a Kecskehát Egyesület. Vagyis a saját Kecskehát egyesületi pénzükből vállalják ennek az adótartozásnak a befizetését. Ezért tettem a módosító indítványomat.

**Fodor Attila:** A bizottsági ülésen is én voltam az egyik, aki szót emeltem, akkor még az eredeti határozati javaslat ellen. Ugyanis már többször jeleztem, hogy ez a terület egy problémás terület. Ez a terület az, ami gyakorlatilag a lakosság figyelmét kiemelten magára vonta. Nagyon sokan emeltek szót, hogy jó-e a településnek, hogy 1500 lakossal megnövekszik majd Nagykovácsi lakosságszáma. Már az előzmények is eléggé érdekesek és problémásak voltak. Ez egy olyan terület, amire nagyon oda kell figyelnünk, hogy mit és hogyan szavazunk meg. Éppen ezért azt gondolom, hogy kényes a kérdés és fokozottan magára vonja a lakosság figyelmét. Hoztunk egy döntést, ami a lakosság és a testület számára is megnyugtató volt, és betartható, csak szándék kérdése. Ehhez képest most az első és a módosított határozati javaslat is valójában azt tartalmazza, hogy úgy fogunk támogatni egy javaslatot, hogy adótartozása van a kecskeháti tagoknak. Úgy gondolom, hogy ha valakinek adótartozása van, akkor nem lehet kedvezményeket tenni az irányukban. Továbbra is per alatt vagyunk, tehát úgy teszünk kedvezményeket, hogy per alatt vagyunk. Teljesen mindegy, hogy hat vagy hét főről beszélünk, addig, amíg beperelik az önkormányzatot és nem fizetik az adót, addig azt gondolom, hogy szembe menni a saját döntésünkkel, szembe menni azzal, ami szabályos és jogszerű, számomra eléggé problémás lenne. Számomra az is kérés, hogy bár készkezességet vállal az egyesület, van-e egyáltalán ennek az egyesületnek saját bevétele, tud-e fizetni. Aki pereskedik, azon nem azt érzem, hogy nagyon fizetési szándéka lenne, mert akkor megértette volna az önkormányzat üzenetét az előző határozatban. Akkor elindulhatott volna egy folyamat, függetlenül attól, hogy a lakosságot meg fogja osztani, hogy jó-e nekünk, ha ez a terület beépül 1500 lakossal. Senki nem gondolta végig, hogy akkor, hogy lesz az infrastruktúra, az intézmények, orvosi rendelők, iskola, óvoda. Ez már egy kicsit a múlt, de valójában mégis a jelen és egy kicsit a jövő is. Emellett jogilag is kérdéses, van, aki azt mondja, hogy ez így jó, a jogi bizottság pedig teljesen ellene szavazott, ahol szintén jogászok ülnek, azt sem tudjuk, hogy ez a kezesség fog-e egyáltalán működni. Nem beszéltünk az anyagi fedezet részéről. Azt gondolom, hogy ez egy olyan horderejű ügy, ami nem csak szimplán a testületet, a bizottságokat, képviselőket érinti, hanem a lakosságot is. Ma telefonon a helyi Nagykovácsi FIDESZ elnöke hívott engem, egyeztettünk, amelyben megfogalmazott egy olyan kérést – bár nem szoktunk behozni ide politikai kérdést –, hogy a Nagykovácsi FIDESZ tagjai ne támogassák igennel ezt a határozati javaslatot.

**Kiszelné Mohos Katalin polgármester:** Köszönöm. Elhangzott két nagyon fontos szó. A szabályos és jogszerű. Az nagyon fontos, hogy júniusban nem az előterjesztett határozati javaslatról szavazott a Képviselő-testület, hanem akkor ad hoc jelleggel fogalmazott meg egy új határozatot, amit nem volt idő megvizsgálni, hiszen ott helyben fogalmazódott meg. Nem volt idő megvizsgálni, hogy ez szabályos és jogszerű-e. Ezért természetesen azt követően, hogy a testület meghozta ezt a döntését, megkértem egy külső jogászt, dr. Balázs Rékát, hogy vizsgálja meg ezt a határozatot. Ott van mindenki előtt a véleménye. Látható, hogy vannak benne olyan pontok, amelyek kétségesek, hogy teljesen szabályos és jogszerű-e. Elvárhatunk-e 100 %-os adóbefizetést, hiszen Nagykovácsinak alacsonyabb az adóbefizetési morálja, mint jelenleg a Kecskeháté. Természetesen ez nem jelenti azt, hogy a fennmaradó részt nem kívánjuk behajtani, ugyanolyan eszközökkel történik meg a hátra lévő kecskeháti adó behajtása, mint ahogy a nagykovácsi lakosoknál is megtörténik. Ez rendkívül fontos, hogy nem elengedjük az adótartozást. Senki nem mondta, hogy az előző határozat szabályos és jogszerű, sőt, elhangzott akkor is, hogy nem biztos, hogy lehet ilyet kérni, hogy 100 %-os adóbefizetés. Olyat pedig egész biztosan nem, hogy a peres eljárástól álljon el egy magánszemély, mert mindenkinek alapvető joga, hogy jogvitában, bíróság döntse el számára azt, hogy helyes-e, amit gondol, amit tesz, vagy sem. Ezeket nagyon fontosnak találom, és úgy gondolom, hogy ha aggály merült fel abban, hogy a Képviselő-testület jogszerű határozatot hozott-e, és úgy tűnik, hogy ez nem biztos. akkor feltétlenül módosítanunk kell, hogy minél jogszerűbben járhasson el a Képviselő-testület.

**dr. Klein Katalin**: Két oldalt írtam tele géppel, úgy gondoltam, hogy fel fogom olvasni, de Fodor Attila képviselő társam megelőzött sok mindenben, úgyhogy megpróbálom rövidre fogni. Én őszintén megmondom, hogy nem voltam itt a júniusi rendkívüli testületi ülésen, úgyhogy valójában kimaradtam ebből a vitából, mindenesetre a javaslat elkészítéséből, ami ezt a három kitételt tartalmazta a megállapodás aláírásával kapcsolatban. Mióta tudom, hogy ez napirenden van, én nyomás alatt vagyok. Sokféle nyomás alatt, aminek sok összetevője van. Az egyik a szakmai oldala, hiszen elolvasva az előterjesztést és az egyesület képviselője által benyújtott kérelmet, ott is vannak jogi érvelések. Ugyanakkor vannak az önkormányzati ügyvéd által leírtakban is jogi érvelések azzal kapcsolatban, hogy ezek a kikötések miért ütközhetnek jogszabályba. Ebből akkor van per, vagy ügy, ha valamelyik fél ezt elindítja. Azt nem tudom, hogy törvényességi észrevétele volt-e a felügyelő hatóságnak a határozattal kapcsolatban, de gondolom, hogy nem. Tehát a jogi aggályom, illetőleg a dilemmám az, hogy jogászként ezekkel a lehetséges jogellenességekkel egyet kell értenem. De a nyomást rajtam még tovább fokozza nagyon sok minden. Részben ez az elmúlt 16, vagy majdnem 20 év. Mi, mint testület belecsöppentünk ebbe a helyzetbe, tehát az, hogy 16 év alatt mi történt, vagy mi nem történt, nekünk nem róható fel. Én onnan számítom az idő kezdetét a Kecskeháttal kapcsolatban, amikor tudomásomra jutott, hogy az egyesület, illetőleg a tulajdonosi kör érdekében az önkormányzat képviseletében polgármester asszony, illetve mi nyújtottunk be fellebbezést az egyesület érdekében, a haladás érdekében, azért, hogy a művelési ágból való kivétel megtörténjen, magyarul a belterületbe vonás realizálódhasson. Hiszen tudjuk mindannyian, hogy a Földhivatal elutasította ezt első fokon. Mi segítségükre voltunk, segítő kezet nyújtottunk, akkor is, ha ezzel elméletben nem nagyon értettünk egyet. De kész helyzetet örököltünk meg, a belterületbe vonás megtörtént az előző Képviselő-testület határozatával. Segíteni akartunk, bízva abban, hogy azok az ígéretek, amik vagy elhangzottak, vagy nem, de úgy gondoltuk, hogy korrekt együttműködésre számíthatunk, hogy lesz egy olyan társaság, aki mindazt teljesíti, ami egy ilyen vagyonnövekedéssel együtt járó adófizetési kötelezettség. Nem lesz ez probléma. De azt láthattuk, hogy kiszabtuk az adókat, törvényesen, mert jogunk van a saját adótörvényünk szerint kiszabni azt, amit megállapítottunk, az már nem tetszik a tulajdonosi körnek. Nem vitatom, hogy milyen okból, joga van megfellebbezni, ez kétségtelen. De az a fajta együttműködés, amin ez a testület elindult, ez itt megbukott. Nem beszélve arról, hogy még a fellebbezés menete után bírósági útra mentek, tehát nem álltak meg. A jogorvoslatokat viszik tovább, joguk van hozzá. Viszont én azt mondom, hogy ez a testületnek egy nagyon-nagyon intő jel, hiszen egy inkorrekt lépés volt, még akkor is, ha joga volt hozzá bárkinek. És itt van az egyesületnek a szerepe. Az egyesület azért jött létre, hogy ezt az egész Kecskehát szervezést, fejlesztést koordinálja. Az egyesületnek nyilvánvalóan tagja a tulajdonosi kör, az egyesületnek van alapszabálya. Ebben köthet ki olyan feltételeket, ami azt jelenti, hogy ha nem teljesíti egy tag azt, ami az egyesület érdekében áll, akkor esetleg valamilyen szankciót alkalmazunk. Ez csak egy feltételezés, gondolatmenet, ha nem szabályozták, bármikor szabályozhatják. De tovább menve. Nagyon-nagyon és mélységesen felháborít – és ez a nyomás következő része –, hogy olyan felhangok értek el az elmúlt nagyon rövid időszakban, ami számomra szinte fenyegetettséget jelentett. Azzal érvelni, hogy ha nem úgy döntünk, ahogy ők szeretnék, akkor a továbbiakban nem lesz adófizetés, perek sokaságát nyomjuk az önkormányzat nyakába. Ez azon kívül, hogy etikátlan, elfogadhatatlan. Ilyen nyomás alatt döntést hozni, szinte lehetetlen. És akkor jönnek szembe az információk. Pl. bárki beütheti az internetes keresőbe azt, hogy Léda Liget. A Léda Ligetet megnyitja, akkor találkozik a mi Kecskehátunkkal. Ez a Léda Liget úgy van hirdetve, mint Remeteszőlőshöz tartozó, szinte. Egy nagyon nyereséges, nagyszerű vállalkozás. Nincs ezzel semmi baj, üzletről van szó, mi belterületbe vontuk, ha lehetőségük van, akkor fejlődjenek, gyarapodjanak. De tartsák be azokat a szabályokat, amik arról szóltak, hogy működjünk együtt korrekten. És nem ez történik. Megfordult az egész dolog, szinte azt kell mondani, hogy jogszerűen, vagy jogszerűtlenül, de diktálnak. A mi nyakunkban őrült nagy felelősség van, és ezért gondolom, hogy lassítani kellene ezt a folyamatot, pontosan a Léda liget vízió miatt, hiszen nem tudom, hogy bárki kiszámolta-e, hogy a jelenlegi HÉSZ szerint 148 ingatlanon legalább 300 lakás fog épülni. Azon belül is, ha követik a beruházók azt a nagyon nem kívánt gyakorlatot, amit látunk a településen, pl. a Rozmaring utcában, akkor ezt még szorozzuk meg néggyel. Hiszen tulajdoni hányadok lehetnek ezekben a lakóházakban, tehát még több lakás lesz. Arról már nem beszélek, hogy ez milyen terhet ró az úthasználatra, az infrastruktúrára, bármire. Tehát nekem az az álláspontom, hogy pereskedjenek, várjuk meg a per végét, nem kell félni egy bírósági döntéstől. Egy bírósági döntés egy állásfoglalás, útmutatás számunkra is, hogy jól vagy rosszul alkalmaztuk a saját rendeletünket. Én abszolút nem tartom ezt pánik kérdésének, hogy pereskednek. Pereskedjenek többen, mi meg gondolkodjunk azon, hogy a rendelkezésünkre álló saját eszközeinkkel, egy HÉSZ módosítással hogy akadályozhatjuk meg Nagykovácsi teljes katasztrófáját.

**Kiszelné Mohos Katalin polgármester:** Azt gondolom, hogy a lényeg a végén volt a mondandónak, bár nagyon fontos volt mindaz, amit felvázolt képviselő asszony. De a lényeg az, hogy nekünk erre még lehetőségünk van, hogy a HÉSZ-t módosítsuk. Lehet azt a területet külön is szabályozni, és ugyanazt mondom, hogy igen, pereskedjenek, mert nehogy valaki azt gondolja, hogy félünk a pertől, hiszen mi teljes joggal szabtuk meg a feltételeket az adózóknak, mint bármely más nagykovácsi ingatlan esetében. Tehát állunk elébe, pereskedjenek, viszont én is azt gondolom, és tudom is, hogy van olyan képviselő társunk, aki majd konkrét javaslattal szeretne élni a HÉSZ módosításával kapcsolatosan ebben az ügyben.

**Fodor Attila**: Szerettem volna reagálni, hogy adóbevételt generál valóban az önkormányzat részére a Kecskeháti terület. De azért szeretném felhívni a figyelmet, többek között Pénzügyi bizottsági tagként is, hogy bizony még a meglévő területen lévő akár telek, ház, gépjármű és egyéb adóknak a behajtásánál is adódnak problémák. Nagy többség mindig mindent tisztességesen befizet, aki viszont nem fizet, annak a behajtása mindig problémás, legyen magánlakos, vagy vállalkozás, akitől már 5-10 éve nem tudjuk behajtani a hátralékot. Ezért én nem érzem annyira megnyugtatónak ezt a kezességet a Kecskehát egyesület részéről. A másik, hogy azért sem hasonlítanám össze egyéb telkekkel, hogy már 80 %-ot befizettek a meglévő telkekre, mert itt már egy meglévő, engedélyezett, lakosok, házak, telkek és gépjárműtulajdonosokkal kapcsolatosan van egyfajta nehézségünk a behajtással, és ez lehet, hogy csak 70 és 80 %-os, de itt jelen pillanatban még az önkormányzat kezében van az adu, szemben azzal, hogy ha a faluban valaki nem fizet, azt nehéz behajtani. Azt mondhatjuk, hogy nem, addig, amíg nincs befizetve, nem jártak el korrekt módon, addig nem adjuk azokat a hozzájárulásokat, amit most a határozati javaslattal megadnánk. Nagyon-nagyon szeretném felhívni a figyelmet arra, amit képviselő asszony is mondott, hogy nagyon fontos, nagyon fajsúlyos és nagyon problémás dolgokról beszélünk. Per és adótartozás alatt ne támogassa a Képviselő-testület, ez a kérésünk, és hatványozottan vonatkozik a FIDESZ tagokra.

**Kiszelné Mohos Katalin polgármester:** Azt gondolom, hogy a pártpolitikai megjegyzéseket nyugodtan elhagyhatjuk. A Képviselő-testület az elmúlt 3 évben bizonyította, hogy mindig lelkiismerete szerint szavaz, és nem pártpolitikai állás szerint, vagy pártpolitikai nyomás alatt.

**dr. Fegyveres-Fiskál Gábor alpolgármester**: Én is ezt szerettem volna mondani, hogy lelkiismeret alapján szavazzunk, mert 3 évig ez így ment. A másik, amit az Ügyrendi bizottsági ülésen Lovas András mondott, és amivel én egyetértek, hogy az adófizetés az nem érdem, hanem kötelesség. Az, hogy 80 %-ra befizették az adót, ez természetes dolog, mert mindenkinek be kell fizetni, de nem 80, hanem 100 %-osan. A harmadik pedig, hogy azt szeretném kérni a Képviselő-testülettől, hogy ezt a készfizető kezességet járja alaposabban körül, lehet, hogy nem most, hanem akár egy következő alkalommal. Valóban, hogy egy egyesület mennyire képes erre, nem ismerjük a vagyonát, nem ismerjük a hátterét. Nagyon félek, hogy addig egyesületi tag valaki, ameddig nem a kötelezettségi oldalakat veszi figyelembe, hanem az előnyeit ennek és ez tényleg egy megfontolandó helyzet.

**Kiszelné Mohos Katalin polgármester:** Természetesen nem mertem volna úgy előterjeszteni ezt a módosító indítványt, hogy ezt ne kérdeztem volna meg a Kecskehát egyesülettől. Ők tudják ezt vállalni, rendelkeznek olyan anyagi háttérrel.

**dr. Klein Katalin**: Az adóbefizetéssel kapcsolatban a pénzügyi osztályvezető úrtól teljesen friss adatot próbáltam beszerezni, ez a március 15-ig befolyt összeg, ami visszamenőleg az elmúlt másfél év volt. Azért beszélünk itt örömhírről, hogy megindult a befizetés, nyilván nem érdek nélkül, de azért, amit osztályvezető úr itt leírt, az azt jelenti, hogy szeptember 15-ig önkéntes befizetések teljesítése után kb. 15 millióra fog növekedni a tartozás. Ez nem egy elhanyagolható összeg. Amit még nagyon szeretnék kiemelni az önkéntes teljesítés ellenében, hogy osztályvezető úr leírta, hogy megjegyzendő, hogy az első félévben is jó néhány millió Ft-ot csak inkasszóval tudtunk beszedni. Tehát az a fajta lelkes közreműködés, ami a kérelmező beadványából kitűnik, egy kicsit kontrasztos ennek a mai napnak a tájékoztatása fényében.

**Kiszelné Mohos Katalin polgármester**: Ez az inkasszó nem kizárólag Kecskehátra jellemző, hanem Nagykovácsi egész területén előfordul.

**Gerely Gábor**: Ez tényleg egy régi történet. Igazából itt már kész tények elé vagyunk állítva. Most már csak azt mérlegeljük, hogy mit tudunk ezzel a helyzettel kezdeni. Mindig lehet félig teli és félig üres poharat nézni. 6 telek versus 140. Vitatkozunk hattal, ha nem úgy döntünk, akkor majd vitatkozunk 140-nel. Én meg szoktam nézni azt, hogy mit nyerhetek és mit veszíthetek egy döntéssel. Jelen pillanatban mit nyerhetek? Lehet úgy is fogalmazni, hogy csak inkasszóval tudtuk beszedni, és lehet úgy is, hogy inkasszóval be tudtuk szedni. Az volt leírva, hogy 81.4 % adó jött be, ez jobb, úgy tudom, a falu átlagánál. Tehát jelen pillanatban van egy nagyon erős kéznyújtás arról az oldalról, amit mi elfogadhatunk, vagy visszautasíthatunk, vagy feltételekhez köthetünk. Ha visszautasítjuk, akkor én attól félek, egy olyan lavina indul el, amilyenre már volt korábban a falu életében példa. Nem az a jó irány, szerintem, hogy összeveszünk az összes telektulajdonossal, hanem a fókuszt át kellene vinni a legfontosabb kérdésre. A felelősségvállalásra, a felelős viselkedésre. Ez a falu nagyon zsúfolt jelen pillanatban és szerintem az, hogy lesz-e ott épület, vagy nem, azt nem ez a döntés fogja megvétózni. Ez legfeljebb csak tologatja ide-oda, és kidobálunk pénzt az önkormányzat zsebéből. Épületek ott biztosan lesznek, legfeljebb nem kettő év múlva, hanem öt év múlva. De az, hogy ott mi lesz, hogy ott zsúfoltság lesz, vagy pedig ahhoz a faluképhez fog igazodni, amit mi kívánatosnak tartunk, abban szerintem nekünk nagyon nagy felelősségünk van. Én beadtam egy képviselői indítványt pár héttel ezelőtt, aminek pont az a lényege – kamerákba mondom, én is ikerházban lakom, amikor én azt a házat építettem, kicsit más volt a helyzet, mint most, jelen pillanatban már nem lehet közlekedni, az ingatlanok értéke, a használt lakás m2 ára nem mutatja azt a borzasztó nagy kiemelkedő állapotot Nagykovácsi életében. Ez is mutatja, hogy egyre nehezebben élünk ebben a faluban. Nem engedhetjük meg, hogy a zsúfoltságot tovább generáljuk. Én beadtam egy indítványt a HÉSZ módosítására, ami gyakorlatilag nagyon megnehezítené a jövőben a többlakásos társasház építését. És kiemelt felelősségünk van a Kecskehát szellősségének, a telekméreteknek és az ott építhető lakásoknak a viszonylatában. Erre a jogi eszközünk megvan, hogy ott egy kívánt faluképet alakítsunk ki. Az a terület létrehozható úgy is, hogy a falunak több haszna legyen, mint kára. Úgyhogy én nagyon kérem a kecskehátiak partnerségét a felelős viselkedésben és kérem szépen jegyző urat, hogy azokat a jogi vizsgálatokat, amiket elindított ebben a kérdésben, a lehető legrövidebb úton folytassa le. Minél előbb tiszta helyzet van, annál kevesebb vita lesz ebből.

**Fodor Attila**: Gerely Gábor képviselőtársam egy másik oldalról közelítette meg a dolgot. Arról, hogy mit nyerünk. Én úgy fogalmaznám meg, hogy mit üzenünk a lakosságnak, és amit üzenünk, azáltal nyerünk-e, vagy veszítünk. Én azt gondolom, hogy amit üzenünk, hogy lehet úgy előre jutni Nagykovácsiban, hogy nem fizetek adót, és közben még pereskedek is, ezáltal olyat üzenünk azoknak a lakosoknak, akik most fizetik, vagy éppen bizonytalanok, hogy nem kell befizetni, lásd, meg lehet csinálni. Én Nagykovácsi lakos vagyok, rajtam leverik, ők egy része Nagykovácsi, egy része különféle befektető, rajtuk nem. Azt üzenjük, hogy nem kötelező ezáltal fizetni és így is el lehet érni azt a célt, ami az ő céljuk. Befektetésre vették, vagy kapták, és számomra teljesen érthetetlen, amikor arról beszélünk, hogy Adyliget melletti területen, egy durván 1000 m2-es terület 35-40 millió Ft környéki árakon fog majd elmenni. Magasabb árakon fog, mint Nagykovácsi bármelyik részén. Ezek után ilyen problémát csinálni az adóbefizetésekből. Azt gondolom, hogy nagyon rossz üzenete van a lakosság felé, ha ez a határozati javaslat átmegy.

**Kiszelné Mohos Katalin polgármester:** Szerintem teljes félreértés van, mert szó sincs arról, hogy nem hajtanánk be az adókat. Természetesen behajtjuk az adótartozást.

**Tegzes Endre**: Én decemberben részt vettem egy Kecskehát egyesületi közgyűlésen, ahol egyszerűen elkeserítő volt az akkori elnöknek az a fajta hozzáállása, hogy ebből egyáltalán bármi előrelépés lehet. Én azt hittem, hogy ez egy teljesen alvó dolog lesz. Most megszületett valahol az, hogy egy magánember, egy telektulajdonos édesapja egy kicsit jobban kézbe vette ezt az egészet. Három hónap alatt elérte azt, amit mások több éven keresztül nem értek el. Elérte azt is, hogy akár külföldön tartózkodó telektulajdonosokat is utolérte. Igazából az a hat peres tulajdonos, lehetséges, hogy éppen a mi döntésünkre, szintén meggondolja magát, és elállnak a pertől, és esetleg befizetik a tartozást. Úgy érzem, hogy ha 120 telektulajdonosról van szó, akkor jó irányba indult el a dolog. Nincs arról szó, hogy a telekadót elengedjük, arról van szó, hogy legfeljebb jelzálogot tesz rá a hivatal. Ez egy meglévő pénz, amit azért ne hasonlítsunk össze azzal, aki éveken, vagy évtizedeken keresztül nem fizetett, mondjuk itt Nagykovácsiban, és ami hiányzik Nagykovácsi költségvetéséből. Én úgy érzem, hogy most jó irányba indult el a Kecskehát kérdés, és ebben mi tudnánk úgy segíteni, hogy pozitívan kerüljünk ki ebből.

**dr. Klein Katalin**: Mindannyiunknak rendelkezésünkre áll a telektulajdonosok listája, nem titok. A nagykovácsi lakosok száma kevesebb, mint 10 %, tehát nem mondhatjuk, hogy Nagykovácsi érdekeket szolgálunk, nem nagykovácsi lakosok problémáin segítünk. Ezt fontosnak tartottam megállapítani. A másik pedig, hogy amennyiben ez a megállapodás aláírásra kerül, itt a telkek nagysága be lesz betonozva, tehát annyi, amennyi. HÉSZ módosítás csak a beépítettségi %-ra vonatkozhat. Itt a telkek maradnak úgy, ahogy vannak. Ahhoz, hogy ezt az egész globális és nagyon nagy problémát át tudjuk gondolni, nekünk is időre van most szükségünk, hiszen egy megörökölt ügyben kell nekünk jó döntést hoznunk.

**Kiszelné Mohos Katalin polgármester:** Ez a gondolkodás már 16 éve tart.

**Gerely Gábor**: A telekalakítás annak szólt, hogy többen azt gondolják, hogy ezt fel lehet darabolni apróbb telkekre. Nem, sőt az eszköz a kezünkben van, hogy ez ilyen szellős maradjon, és a beépíthetőség mértéke, és az ott létrejövő lakások száma a lehető legjobban ahhoz az állapothoz közelítsen, amit ebből ki lehet maximálisan hozni. Egy luxus parkot lehet ott létrehozni, és igen, sok befektető van, sok pénz áll mögöttük, komoly eszközök. Nem tudjuk megakadályozni, mindenképpen házak lesznek, ha nem most, akkor 1-2 év múlva. Az nem mindegy, hogy nekünk milyen viszonyunk lesz azzal az egész történettel. Mi ebből profitálunk, vagy nem. Itt visszatérek az üzenetre. Ha most ezt nehezítjük, akkor azt üzenjük, hogy egy kisebbség határozza meg a többséget. A 6 telek a 140 telekkel szemben. A 140 telek partner akar lenni, fizetni akar, telket is kap Nagykovácsi a rendezéssel, azt se felejtsük el. Ha mi most ezt megakadályozzuk, akkor egy elmérgesedett helyzet fog létrejönni, aminek az lesz a vége, hogy mi fogunk rosszabbul járni. Mindenképpen létre fog jönni ott valami, most egy történelmi helyzet van, hogy befolyásolni tudjuk azt, hogy mi jön ott létre. A lehető legkisebb rosszra törekedve és a lehető legjobb hasznát véve ennek a helyzetnek kell döntenünk.

**Kiszelné Mohos Katalin polgármester:** Én is úgy gondolom, hogy a megoldás a kezünkben van, a HÉSZ módosításánál lesz erre lehetőségünk. Úgy látom, hogy nincs további hozzászólás. A legutolsó módosító indítványt teszem fel először szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 5 igen, 2 nem és 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**119/2017. (IX. 21.) HATÁROZATA**

**Tárgy: Döntés a 91/2017. (VI.13.) számú határozat módosításáról**

Nagykovácsi Nagyközség Önkormányzat Képviselő-testülete úgy dönt, hogy a 91/2017. (VI.13.) számú határozatát az alábbiak szerint módosítja:

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi belterület 4901-5049 helyrajzi számú telekcsoport (Kecskehát) tulajdonosai között kötendő telekalakítási megállapodást tulajdonosként a határozat melléklete szerinti tartalommal jóváhagyja.

Felhatalmazza a Polgármestert a telekalakítási megállapodás aláírására akkor, amennyiben a jogvitával érintett ingatlanok tekintetében fennálló adótartozás teljes összegére nézve a Kecskehát Táj- és Környezetvédő Egyesület közjegyzői okiratban foglaltan készfizető kezességet vállal.

A szerződéskötés és a közjegyzői eljárás költsége a Kecskehát Táj- és Környezetvédő Egyesületet terheli.

**Határidő:** azonnal

**Felelős:** Polgármester

**Kiszelné Mohos Katalin polgármester:** Köszönöm. Tekintettel arra, hogy a testület a határozati javaslatot elfogadta, így a másik indítványt nem teszem fel szavazásra.

**16. napirendi pont**

**A Dr. Schmidt Imre Ösztöndíjra vonatkozó pályázat elbírálására létrehozott bíráló bizottság tagjainak megválasztása**

**Kiszelné Mohos Katalin polgármester:** *Röviden ismertette az előterjesztést.* A napirendi pontot az Oktatási bizottság tárgyalta. Az Oktatási bizottság megtette javaslatait a bizottság tagjaira vonatkozóan. Átadom a szót az Oktatási bizottság elnökének, hogy ismertesse a bizottság javaslatát.

**Fodor Attila OKB elnöke**: Köszönöm. A bizottság az előterjesztést megtárgyalta. A bíráló bizottságba Gerlóczyné Furulyás Katalint és Bánóczi Margitot javasolta, az előterjesztést ezzel a javaslattal egyhangúlag támogatta a bizottság.

**Kiszelné Mohos Katalin polgármester:** Köszönöm. Van-e kérdés, hozzászólás? Nincs. Akkor az elhangzott javaslattal együtt teszem fel szavazásra a határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 7 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**120/2017. (IX. 21.) HATÁROZATA**

**Tárgy: A Dr. Schmidt Imre Ösztöndíjra vonatkozó pályázat elbírálására létrehozott bíráló bizottság tagjainak megválasztása**

Nagykovácsi Nagyközség Önkormányzatának Képviselő-testülete úgy dönt, hogy a Dr. Schmidt Imre Ösztöndíj 2017. évi pályázatának elbírálására létrehozott bíráló bizottság tagjává az Oktatási, Kulturális, Sport, Turisztikai és Környezetvédelmi Bizottság tagjai közül Bánóczi Margitot és Gerlóczyné Furulyás Katalint választja meg.

**Határidő:** azonnal

**Felelős:** polgármester

**Kiszelné Mohos Katalin polgármester:** Köszönöm szépen. Ügyrendi kérdésben kért szót Fodor Attila.

**Fodor Attila**: Minden testületi ülésen megkapjuk a beszámolót a különböző eljárásokról, folyamatokról. Most ragadnám meg az alkalmat, hogy feltegyem azt a kérdést, hogy az MLSZ pályázaton megnyert kispálya elkészülte miért késik. Látjuk, hogy minimális földmunka kezdődött még csak a területen, igaz szakad az eső napok óta, de eredetileg nyár végéről volt szó, hogy addigra elkészül.

**Tegzes Endre**: Miután polgármester asszony nem vett részt az Ügyrendi bizottság ülésén, Borók György bizottsági tag napirendi ponton kívül elmondta, hogy elnézést kér mindenkitől, de bizonyos szervezési gondokkal eleve megcsúsztak ők, illetve most fájdalmasnak tartották azt a bizonyos hátráltatást is, amiről polgármester asszony tájékoztatott az ülés elején. A másik, hogy ez a terület nem annyira vízszintes, ahogy a vállalkozó azt gondolta, ezért most az önkormányzat végzi a terület feltöltését. Ezt még az időjárás is nehezíti.

**Kiszelné Mohos Katalin polgármester:** Azt is hozzáteszem, hogy a közművek kialakítása is nehézségeket okozott, hiszen a nyári szabadságolások ideje alatt a közmű engedélyek kiadása is nehézséget okozott. Nagyon sok plusz munkával és költséggel járt ez. Köszönöm szépen. Van-e további kérdés? Amennyiben nincs a Képviselő-testület nyílt ülését 19 óra 22 perckor bezárom.

K.m.f.

Kiszelné Mohos Katalin Papp István

 polgármester jegyző